Document ID: 32003D0312

32003D0312
L 114/50
SLUŽBENI LIST EUROPSKE UNIJE
ODLUKA KOMISIJE
od 9. travnja 2003.
o objavljivanju referencija normi za proizvode za toplinsku izolaciju, geotekstile, stabilnu protupožarnu opremu i gipsane blokove u skladu s Direktivom Vijeća 89/106/EEZ
(priopćena pod brojem dokumenta C(2003) 1161)
(Tekst značajan za EGP)
(2003/312/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 89/106/EEZ od 21. prosinca 1988. o usklađivanju zakona i drugih propisa država članica u odnosu na građevne proizvode (1), kako je izmijenjena i Direktivom 93/68/EEZ (2), a posebno njezin članak 5. stavak 1.,
uzimajući u obzir mišljenje Stalnog odbora koji je osnovan u skladu s člankom 5. Direktive 98/34/EZ Europskog parlamenta i Vijeća od 22. lipnja 1998. o utvrđivanju postupka pružanja informacija u području tehničkih normi i propisa (3), kako je izmijenjena Direktivom 98/48/EZ (4),
budući da:
(1)
Članak 2. Direktive 89/106/EEZ predviđa da države članice poduzimaju sve potrebne mjere kako bi se građevni proizvodi mogli staviti na tržište jedino ako objekti u koje se oni ugrađuju ispunjavaju temeljne zahtjeve navedene u članku 3. spomenute Direktive.
(2)
Na temelju članka 4. stavka 2. Direktive 89/106/EEZ, za građevne proizvode se pretpostavlja da su prikladni za uporabu i da omogućuju objektima u kojima se koriste udovoljavanje temeljnim zahtjevima navedenim u članku 3. te Direktive, ako su u skladu s nacionalnim normama koje se na njih primjenjuju i koje prenose usklađene norme na koje se upućuje u objavi u Službenom listu Europskih zajednica.
(3)
Države članice moraju objaviti referencije nacionalnih normi koje prenose usklađene norme, čije su referencije objavljene u Službenom listu Europskih zajednica.
(4)
U skladu s člankom 5. stavkom 1. Direktive 89/106/EEZ, Njemačka je podnijela formalni prigovor u vezi s određenim usklađenim normama na osnovi toga da one onemogućuju objektima u koje su proizvodi ugrađeni potpuno udovoljavanje temeljnim zahtjevima Direktive 89/106/EEZ. Dotične norme čine deset usklađenih normi za proizvode za toplinsku izolaciju, koje je donio Europski odbor za normizaciju (CEN) 23. svibnja 2001., čije su oznake objavljene u Službenom listu Europskih zajednica (dalje u tekstu SLEZ) od 15. prosinca 2001., (5) devet normi za geotekstile koje je donio CEN 13. prosinca 2000., čije su oznake objavljene u SLEZ-u od 26. lipnja 2001., (6) deset normi za stabilnu protupožarnu opremu koje je donio CEN 13. prosinca 2000., 21. ožujka 2001. i 11. travnja 2001., čije su oznake objavljene u SLEZ-u od 18. srpnja 2001., (7)15. prosinca 2001. i 14. veljače 2002., (8) i usklađena norma EN12859: 2001 „Gipsani blokovi - definicije, zahtjevi i metode ispitivanja”, koju je donio CEN 13.lipnja 2001., čija je oznaka objavljena u SLEZ-u od 15. prosinca 2001.
(5)
Podaci dobiveni tijekom savjetovanja s CEN-om i državnim tijelima u Odboru koji je osnovan Direktivom 89/106/EEZ, i s Odborom koji je osnovan Direktivom 98/34/EZ, nisu otkrili niti jedan dokaz koji bi potvrdio navode Njemačke o mogućnosti rizika.
(6)
Prema tome, nije se pokazalo da 30 usklađenih normi koje su bile sporne ne omogućuju objektima u koje su proizvodi ugrađeni udovoljavanje temeljnim zahtjevima Direktive 89/106/EEZ.
(7)
Stoga nema potrebe za povlačenjem referencije ove norme,
DONIJELA JE OVU ODLUKU:
Članak 1.
Referencije deset normi za proizvode za toplinsku izolaciju, utvrđene u tablici 1. Priloga, koje je donio Europski odbor za normizaciju (CEN) 23. svibnja 2001. i koje su prvi put objavljene u Službenom listu Europskih zajednica od 15. prosinca 2001., ne uklanjanju se s popisa normi koji je objavljen u Službenom listu Europskih zajednica.
Članak 2.
Referencije devet normi za geotekstile, utvrđene u tablici 2. Priloga, koje je donio CEN 13. prosinca 2000. i koje su prvi put objavljene u Službenom listu Europskih zajednica od 26. lipnja 2001., ne uklanjanju se s popisa normi koji je objavljen u Službenom listu Europskih zajednica.
Članak 3.
Referencije deset normi za stabilnu protupožarnu opremu, utvrđene u tablici 3. Priloga, koje je donio CEN 13. prosinca 2000., 21. ožujka 2001. i 11. travnja 2001. i koje su prvi put objavljene u Službenom listu Europskih zajednica od 18. srpnja 2001., 15. prosinca 2001. i 14. veljače 2002., ne uklanjanju se s popisa normi koji je objavljen u Službenom listu Europskih zajednica.
Članak 4.
Referencija norme EN12859:2001 „Gipsani blokovi - definicije, zahtjevi i metode ispitivanja”, koju je donio CEN 13. lipnja 2001. i koja je prvi put objavljena u Službenom listu Europskih zajednica od 15. prosinca 2001., ne uklanja se s popisa normi koji je objavljen u Službenom listu Europskih zajednica.
Članak 5.
Ova je Odluka upućena državama članicama.
Sastavljeno u Bruxellesu 9. travnja 2003.

Labels: 7
1
20